 मेरे इलाके ‘च थाएं-थाएं नगरोटे बसदे गे।  बसैंतगढ़, मांडली, बलौर, भड्डू, किशनपुर, पंजतीर्थी, जसरोटा ते केईं निक्के-निक्के मोह्ड़े।  मिगी एह् बसदा संसार दिक्खियै बड़ी खुशी होन्दी ही।  अऊं उन्दे लेई सदा इक रस संगीत गा करना।  पर हुन ओ मनुक्ख बिलकुल गै बदले दे हे।  ओ हिरख नेहा, ओह् समोध नेहा।  ओ कोटें कंधें तें आडी बन्नें च उलझे दे हे।  नमें जमाने दे रंगें भेतें उन्दा रूप गै बदली दित्ते दा ऐ।  में ओह् दौर बी दिक्खेआ, जे मेरे कंढे पर ओह् घोर घटना होइयां जे मेरे निरमल पानिऐं गी इनें लहु लोहान करी दित्ता।  इनें रमनीक धारें पर गीतें दे थाह्र मनें गी बेधने आलियां चीखां ते अत्थरूयें दे घुट्ट भरोन्दे दिक्खे।  मैं इयै जनेइयां केईं संस्कृतियां दिक्खियां, जेड़ियां मेरे दिखदे-दिखदे उग्गियां ते लोप होइयां, जिन्दे मैह्लें दे खंडहर, मंदर ते किले दियां कंधां उंदी शिखर दपैह्रीं दा चेत्ता करादे न।  इत्थें दत्तू जनेह् महाकवि होए।  नैन सुख ते सेऊ नेह् चोटी दे चित्रकारें इत्थें जन्म लेआ।  जिन्दे चित्र समुंद्रै पार देसें च अज्ज बी मान पा करदे न।  पर उनें गी पनपने दे साधन नेईं लब्बे तां ओह् कला उन्दे कन्नें गै उग्गी ते मरी मुक्की गेई।  कुसै बी मेरे गीत्तें दी सार नेईं पनछानी, ते नां गै मिगी समझनें दी चिंत्ता कीती।  अऊं अपनी भाशा ‘च आले मारदा लंघदा जे मेरे ‘च ओह् शक्ती ऐ, जे मिगी रोकेआ जा तां इक सागर आं।  लक्खां वाट बिजली देने आला।  अऊं उच्चे शा उच्चे थाह्रें कुद्दियै धरती गी सुरग बनाने दा इक मात्र साधन आं।  मेरै कंढै घने बन, बजरी, रेत, पत्थर, सीमैंटै दे जखीरे न।  मेरी धरती इन्नी उपजाऊ ऐ जे कुसै गी किसै चीजा दी, थोड़ गै बाकी नेईं रौंह्दी।  जम्मू पठानकोट सड़का पर मेरे उप्पर बने दे पुलै परा मेरा विस्तार दिक्खियै मिगी सहसर बाहू बी कोई गलाs तां चर्ज नेईं। 